b'\n_START_ARTICLE_\nKulturni spomenik Slovenije\n_START_PARAGRAPH_\nKulturni spomenik je objekt, lahko pa tudi obmo\xc4\x8dje, ki ima izjemno kulturno vrednost bodisi na dr\xc5\xbeavnem ali na lokalnem nivoju. Taki objekti morajo biti najprej ovrednoteni kot kulturna dedi\xc5\xa1\xc4\x8dina in vpisani v Register nepremi\xc4\x8dne kulturne dedi\xc5\xa1\xc4\x8dine. Razglasi pa se jih z akti o razglasitvi, ki jih sprejme pristojni organ dr\xc5\xbeave (Vlada) oziroma lokalne skupnosti. Ti akti se objavijo v Uradnem listu RS ali glasilu lokalne skupnosti (za lokalne spomenike)._NEWLINE_Kulturni spomeniki predstavljajo vrhunske dose\xc5\xbeke ustvarjalnosti oziroma klju\xc4\x8dne ali redko ohranjene dokumente nekega razvojnega obdobja in jih kot take varuje strog varstveni re\xc5\xbeim, ki se nana\xc5\xa1a na lastnosti, zaradi katerih je enota dedi\xc5\xa1\xc4\x8dine razgla\xc5\xa1ena ali predlagana za razglasitev za kulturni spomenik in varuje spomenik kot celoto. Razglasitev ne vpliva na lastni\xc5\xa1tvo.\n_START_SECTION_\nKulturni spomenik dr\xc5\xbeavnega pomena Slovenije\n_START_PARAGRAPH_\nKulturni spomeniki dr\xc5\xbeavnega pomena so najpomembnej\xc5\xa1i spomeniki v Sloveniji. Imajo nacionalni pomen. Z aktom o razglasitvi vlade dobijo status spomenikov dr\xc5\xbeavnega pomena. Vpisani so v Register nepremi\xc4\x8dne kulturne dedi\xc5\xa1\xc4\x8dine in za tem razgla\xc5\xa1eni z akti o razglasitvi, ki jih sprejme Vlada Republike Slovenije in so objavljeni v Uradnem listu Republike Slovenije. Redki izbrani spomeniki lahko kandidirajo \xc5\xa1e za Znak evropske kulturne dedi\xc5\xa1\xc4\x8dine (European Heritage Label) ali za UNESCO seznam kulturne dedi\xc5\xa1\xc4\x8dine \xc4\x8dlove\xc5\xa1tva.\n_START_SECTION_\nKulturni spomenik lokalnega pomena\n_START_PARAGRAPH_\nKulturni spomeniki lokalnega pomena so obmo\xc4\x8dja ali objekti, ki imajo izjemno kulturno vrednost, predstavljajo vrhunske dose\xc5\xbeke ustvarjalnosti oziroma klju\xc4\x8dne ali redko ohranjene dokumente nekega razvojnega obdobja na lokalnem nivoju. Vpisani so v Register nepremi\xc4\x8dne kulturne dedi\xc5\xa1\xc4\x8dine in razgla\xc5\xa1eni z akti o razglasitvi, ki jih na predlog strokovnjakov, to so konservatorji Zavoda za varstvo kulturne dedi\xc5\xa1\xc4\x8dine Slovenije, sprejme pristojni organ lokalne skupnosti in so objavljeni v Uradnem listu RS ali v uradnem glasilu lokalne skupnosti.\n_START_SECTION_\n\xc5\xbdiva mojstrovina\n_START_PARAGRAPH_\n\xc5\xbdiva mojstrovina je nesnovna dedi\xc5\xa1\xc4\x8dina, ki je razgla\xc5\xa1ena za kulturni spomenik. \xc5\xbdive mojstrovine razglasi Vlada Republike Slovenije. Razglasitev nesnovne kulturne dedi\xc5\xa1\xc4\x8dine ovrednoti pomen nesnovne dedi\xc5\xa1\xc4\x8dine in njene nosilce. Strokovni predlog pripravijo strokovnjaki koordinatorja; to je v Sloveniji Slovenski etnografski muzej. Potrjene primere nesnovne kulturne dedi\xc5\xa1\xc4\x8dine Ministrstvo za kulturo vpi\xc5\xa1e v register nesnovne kulturne dedi\xc5\xa1\xc4\x8dine. Prav tako se zabele\xc5\xbeijo ljudje ali skupine, ki so nosilci nesnovne dedi\xc5\xa1\xc4\x8dine. Kasneje lahko izbrane mojstrovine, ob izpolnjevanju strogih mednarodnih kriterijev, kandidirajo za vpis na Unescov seznam nesnovne kulturne dedi\xc5\xa1\xc4\x8dine. Slovenija je na seznam svetovne nesnovne dedi\xc5\xa1\xc4\x8dine uvrstila \xc5\xa0kofjelo\xc5\xa1ki pasijon.'